CELEX: 32013R1153
Language: el
Date: 2013-11-15
Title: Κανονισμός (ΕΕ) αριθ. 1153/2013 του Συμβουλίου, της 15ης Νοεμβρίου 2013 , για την τροποποίηση του κανονισμού (ΕΚ) αριθ. 147/2003 σχετικά με ορισμένα περιοριστικά μέτρα για τη Σομαλία

16.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 306/1
            
         ΚΑΝΟΝΙΣΜΌΣ (ΕΕ) αριθ. 1153/2013 ΤΟΥ ΣΥΜΒΟΥΛΊΟΥ
   της 15ης Νοεμβρίου 2013
   για την τροποποίηση του κανονισμού (ΕΚ) αριθ. 147/2003 σχετικά με ορισμένα περιοριστικά μέτρα για τη Σομαλία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
   Έχοντας υπόψη την απόφαση 2010/231/ΚΕΠΠΑ του Συμβουλίου, της 26ης Απριλίου 2010, για περιοριστικά μέτρα κατά της Σομαλίας και για την κατάργηση της κοινής θέσης 2009/138/ΚΕΠΠΑ (1),
   Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 147/2003 του Συμβουλίου, της 27ης Ιανουαρίου 2003, σχετικά με ορισμένα περιοριστικά μέτρα για τη Σομαλία (2) επιβάλλει γενική απαγόρευση της παροχής τεχνικών συμβουλών, βοήθειας, κατάρτισης, χρηματοδότησης και οικονομικής συνδρομής σε σχέση με στρατιωτικές δραστηριότητες σε οποιοδήποτε πρόσωπο, οντότητα ή φορέα στη Σομαλία.
            
         
               (2)
            
            
               Στις 24 Ιουλίου 2013 το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2111 (2013), η οποία τροποποιεί το εμπάργκο όπλων που επέβαλε η παράγραφος 5 της απόφασης 733 (1992) του ΣΑΗΕ, διευκρίνισε περαιτέρω με τις παραγράφους 1 και 2 της απόφασης 1425 (2002), την παράγραφο 12 της απόφασης 1846(2008) και την παράγραφο 11 της απόφασης 1851(2008) και τροποποίησε με τις παραγράφους 33 έως 38 της απόφασης 2093(2013), προβλέποντας έτσι παρέκκλιση από την απαγόρευση της παροχής βοήθειας σε σχέση με όπλα και στρατιωτικό εξοπλισμό που προορίζονται για υποστήριξη προς την αποστολή βοήθειας των Ηνωμένων Εθνών στη Σομαλία (UNSOM) και την εκπαιδευτική αποστολή της Ευρωπαϊκής Ένωσης στη Σομαλία (EUTM) ή τη χρήση από αυτές.
            
         
               (3)
            
            
               Στις 15 Νοεμβρίου 2013 το Συμβούλιο εξέδωσε την απόφαση 2013/659/ΚΕΠΠΑ (3), η οποία τροποποιεί την απόφαση 2010/231/ΚΕΠΠΑ και προβλέπει σχετικές παρεκκλίσεις.
            
         
               (4)
            
            
               Δεδομένου ότι τα μέτρα αυτά εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης, απαιτείται κανονιστική δράση στο επίπεδο της Ένωσης για την εφαρμογή τους, ώστε να διασφαλισθεί ιδίως η ομοιόμορφη εφαρμογή τους από τους οικονομικούς φορείς σε όλα τα κράτη μέλη.
            
         
               (5)
            
            
               Επομένως, ο κανονισμός (ΕΚ) αριθ. 147/2003 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στον κανονισμό (ΕΚ) αριθ. 147/2003, το άρθρο 2α αντικαθίσταται από το ακόλουθο κείμενο:
   
      «Άρθρο 2a
      Κατά παρέκκλιση από το άρθρο 1, η αρμόδια αρχή, όπως ορίζεται στους δικτυακούς τόπους του παραρτήματος I, στο κράτος μέλος στο οποίο είναι εγκατεστημένος ο φορέας παροχής υπηρεσιών, δύναται να επιτρέπει, υπό τους όρους που θεωρεί κατάλληλους:
      
                  α)
               
               
                  την παροχή χρηματοδότησης, οικονομικής συνδρομής, τεχνικών συμβουλών, βοήθειας ή εκπαίδευσης σε σχέση με στρατιωτικές δραστηριότητες, εφόσον διαπιστώσει ότι η εν λόγω χρηματοδότηση, παροχή συμβουλών, βοήθειας ή εκπαίδευσης προορίζεται αποκλειστικά για υποστήριξη προς την αποστολή της Αφρικανικής Ένωσης στη Σομαλία (AMISOM), ή τη χρήση εκ μέρους της, που αναφέρεται στην παράγραφο 10 στοιχείο β) της απόφασης 2111 (2013) του Συμβουλίου Ασφαλείας των Ηνωμένων Εθνών (ΣΑΗΕ) ή για αποκλειστική χρήση από κράτη ή διεθνείς, περιφερειακές ή υποπεριφερειακές οργανώσεις που λαμβάνουν μέτρα σύμφωνα με την παράγραφο 10 στοιχείο ε) της απόφασης 2111(2013)του ΣΑΗΕ·
               
            
                  β)
               
               
                  την παροχή χρηματοδότησης, οικονομικής συνδρομής, τεχνικών συμβουλών, βοήθειας ή εκπαίδευσης σε σχέση με στρατιωτικές δραστηριότητες, εφόσον διαπιστώσει ότι η εν λόγω χρηματοδότηση, παροχή συμβουλών, βοήθειας ή εκπαίδευσης προορίζεται αποκλειστικά για υποστήριξη προς τους στρατηγικούς εταίρους της AMISOM, ή τη χρήση εκ μέρους τους, που ενεργούν αποκλειστικά στα πλαίσια του στρατηγικού εγγράφου της Αφρικανικής Ένωσης της 5ης Ιανουαρίου 2012 (ή συνεπακόλουθων στρατηγικών εγγράφων της Αφρικανικής 'Ενωσης), και σε συνεργασία και συντονισμό με την AMISOM, όπως αναφέρεται στην παράγραφο 10 στοιχείο γ) της απόφασης 2111 (2013) του ΣΑΗΕ·
               
            
                  γ)
               
               
                  την παροχή χρηματοδότησης, οικονομικής συνδρομής, τεχνικών συμβουλών, βοήθειας ή εκπαίδευσης σε σχέση με στρατιωτικές δραστηριότητες, εφόσον διαπιστώσει ότι η χρηματοδότηση, παροχή συμβουλών, βοήθειας ή εκπαίδευσης προορίζεται αποκλειστικά για υποστήριξη προς το προσωπικό των Ηνωμένων Εθνών, ή τη χρήση εκ μέρους του, συμπεριλαμβανομένης της αποστολής βοήθειας των Ηνωμένων Εθνών στη Σομαλία (UNSOM), όπως αναφέρεται στην παράγραφο 10 στοιχείο α) της απόφασης 2111 (2013) του ΣΑΗΕ·
               
            
                  δ)
               
               
                  την παροχή τεχνικών συμβουλών, βοήθειας ή εκπαίδευσης σε σχέση με στρατιωτικές δραστηριότητες, εφόσον πληρούνται οι εξής όροι:
                  
                              i)
                           
                           
                              η οικεία αρμόδια αρχή έχει διαπιστώσει ότι η εν λόγω παροχή συμβουλών, βοήθειας ή εκπαίδευσης προορίζεται αποκλειστικά να συμβάλει στην ανάπτυξη θεσμών στον τομέα της ασφάλειας, και
                           
                        
                              ii)
                           
                           
                              το οικείο κράτος μέλος έχει κοινοποιήσει στην επιτροπή που συστάθηκε δυνάμει της παραγράφου 11 της απόφασης 751 (1992) του ΣΑΗΕ τη διαβεβαίωσή του ότι η εν λόγω παροχή συμβουλών, βοήθειας ή εκπαίδευσης προορίζεται αποκλειστικά να βοηθήσει την ανάπτυξη θεσμών στον τομέα της ασφάλειας, και την πρόθεση της αρμόδιας αρχής του να χορηγήσει άδεια· ενώ η επιτροπή δεν εξέφρασε αντιρρήσεις για την εν λόγω πορεία της δράσης εντός πέντε εργάσιμων ημερών από την κοινοποίηση·
                           
                        
            
                  ε)
               
               
                  την παροχή χρηματοδότησης, οικονομικής συνδρομής, τεχνικών συμβουλών, βοήθειας ή εκπαίδευσης σε σχέση με στρατιωτικές δραστηριότητες, εκτός από την περίπτωση που σχετίζονται με τα είδη που αναφέρονται στο παράρτημα III, εφόσον πληρούνται οι εξής όροι:
                  
                              i)
                           
                           
                              η οικεία αρμόδια αρχή έχει διαπιστώσει ότι η εν λόγω παροχή συμβουλών, βοήθειας ή εκπαίδευσης προορίζεται αποκλειστικά για την ανάπτυξη των δυνάμεων ασφαλείας της ομοσπονδιακής κυβέρνησης της Σομαλίας για την παροχή ασφάλειας στον σομαλικό λαό, και
                           
                        
                              ii)
                           
                           
                              έχει γίνει η κοινοποίηση στην επιτροπή που συστάθηκε δυνάμει της παραγράφου 11 της απόφασης 751 (1992) του ΣΑΗΕ, τουλάχιστον πέντε ημέρες πριν από κάθε παροχή συμβουλών, βοήθειας ή εκπαίδευσηςπου προορίζεται αποκλειστικά για την ανάπτυξη των δυνάμεων ασφαλείας της ομοσπονδιακής κυβέρνησης της Σομαλίας για την παροχή ασφάλειας στον σομαλικό λαό, με την παροχή όλων των σχετικών πληροφοριών, σύμφωνα με την παράγραφο 16 της απόφασης 2111 (2013) του ΣΑΗΕ·
                           
                        
            
                  στ)
               
               
                  την παροχή χρηματοδότησης, οικονομικής συνδρομής, τεχνικών συμβουλών, βοήθειας ή εκπαίδευσης σε σχέση με στρατιωτικές δραστηριότητες, εφόσον διαπιστώσει ότι η εν λόγω χρηματοδότηση, παροχή συμβουλών, βοήθειας ή εκπαίδευσης προορίζεται αποκλειστικά για υποστήριξη της εκπαιδευτικής αποστολής της Ευρωπαϊκής Ένωσης στη Σομαλία (EUTM) ή τη χρήση εκ μέρους της.».
               
            
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Νοεμβρίου 2013.
      
         
            Για το Συμβούλιο
         
         
            Ο Πρόεδρος
         
         R. ŠADŽIUS
      
   
   
      (1)  ΕΕ L 105 της 27.4.2010, σ. 17.
   
      (2)  ΕΕ L 24 της 29.1.2003, σ. 2.
   
      (3)  Βλέπε σελίδα 15 της παρούσας Επίσημης Εφημερίδας.